《古诗九章赠别郑同夫 其八》
元代·刘崧

冥冥阳灵洞，中有绿发仙。世人不可见，出入乘紫烟。

时来拾瑶草，独立青山前。粲然发皓齿，玉井开红莲。

我欲往从之，兹事今千年。似闻九州外，碧海回青天。

愿携两玉笛，吹上昆崙巅。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。